**Razvijen novi diplomski studij održive i zelene gradnje na mediteranskom području**

Na Fakultetu građevinarstva, arhitekture i geodezije (FGAG) u Splitu, u utorak 13. rujna 2016., završnom stručnom konferencijom obilježen je završetak projekta „*Zelena i održiva gradnja na mediteranskom području*“, te su predstavljeni rezultati ostvareni proteklih 15 mjeseci. Razvijen je potpuno novi studijski program u skladu sa Hrvatskim kvalifikacijskim okvirom – *Diplomski studijski program održive i zelene gradnje na mediteranskom području*. Kao podloga novog studijskog programa, razvijen je standard zanimanja (*Voditelj projekata održive gradnje*), te standard kvalifikacije (*Magistar inženjer održive gradnje*).

Podršku projektu, punog imena „*Razvoj visokoobrazovnih standarda zanimanja i standarda kvalifikacija za područje održive i zelene gradnje uz razvoj novog sveučilišnog diplomskog programa održive i zelene gradnje s naglaskom na mediteransko područje*“, pružili su i brojni projektni partneri, od državnih institucija, preko stručnih organizacija i tvrtki: Hrvatski savjet za zelenu gradnju, Hrvatska udruga poslodavaca, Fond za zaštitu okoliša i energetsku učinkovitost, Hrvatska komora ovlaštenih inženjera geodezije, Hrvatska komora inženjera građevinarstva, Hrvatska komora arhitekata, Institut za oceanografiju i ribarstvo, Cluster za eko-društvene inovacije i razvoj CEDRA, Cemex Hrvatska d.d., Spegra inženjering d.o.o. te Stowarzyszenie B-4.

Gotovo tri milijuna kuna vrijedan projekt, kroz koji se, između ostalog, kroz sastanke, predavanja, diskusije i studijska putovanja usavršavalo 40 nastavnika i predstavnika projektnih partnera, financiran je sa 2,75 milijuna bespovratnih sredstava Europskog socijalnog fonda i hrvatskog državnog proračuna.

– Zelena i održiva gradnja na mediteranskom području nametnula se kao tema koja objedinjuje sve tri struke zastupljene na FGAG-u, a vrlo je važna za planiranje gradnje koja će sačuvati prostor za nadolazeće generacije – istaknuo je izv. prof. dr. sc. Boris Trogrlić, dekan FGAG-a.

Rezultate projekta predstavili su voditelji i koordinatori projekta, prof. Hrvoje Njirić i dr. sc. Ivo Andrić. – Ovo je veliki korak za nas na FGAG-u, za Split, ali i cijelu Hrvatsku. Krajnje je vrijeme da se počne misliti zeleno i stvarati održivo, a tako moramo učiti buduće stručnjake od početka studija. Tema održivog razvoja jedan je od imperativa današnjeg vremena i ponosni smo da naš fakultet u tome prednjači – zaključili su izlaganje Njirić i Andrić.

Ovim projektom izrađen je studijski program, dok za početak provedbe studijskog programa predstoji još značajnih koraka napraviti, uz potporu relevantnih ministarstava i institucija. S obzirom na multidisciplinarnost studija, vrlo je vjerojatno da će u samoj provedbi sudjelovati i druge sastavnice Sveučilišta u Splitu, a na FGAG-u vjeruju da će novi diplomski studij prve studente primiti već za dvije godine.